266 Os, Oris

Secundum Philosophum, *De Animalibus*, quedam animalia habent os magnum et scissum, quedam os paruum, ut homo in quo docet natura quod temparate debet homo vti ore suo in omni eius officio causa comedendo quam loquendo, Eccli. 28[:28-30]: *Ori tuo* facies *ostia et verbis tuis facito stateram*. *Ne forte labaris in lingua,* etc. Nam secundum Jac. 3[:10]: *Ex ipso ore procedit benedictio et maledictio*. Secundum Philosophum, 7, *De animalibus*, aperiente leone os suum exit fortis odor. Nec mirum quia comedit carnes crudas, Psal. [143:8]: *Quorum os locutum est vanitatem*. Sed Prou. 16[:23]: *Cor sapientis erudiet os ejus*. Et Eccli. 21[:29]: *In corde sapientium os* eorum, et *in ore fatuorum cor* eorum. Et Prou. 10[:11]: *Vena* iusticie *os justi*.

Et Matt. 17[:26] dicitur quod *aperto ore* piscis Petrus invenit *staterem*, id est, pondus dimidie vncie, appendens tres. Inde dicitur *staterem* quasi stans in tribus in quo designatur quod in ore cuilibet fidelis debet esse discrecio, Eccli. 21[:28]: *Verba prudentium statera ponderabuntur*. Ideo dicit Job 7[:11] in parua penitentis *non parcam ori meo*: *loquar in tribulatione spiritus mei*. Nam Sap. 11[:17] dicitur *per quæ peccat quis, per hæc torquetur*. Ideo quod quis peccat ore et confiteatur, quia Rom. 10[:10]: *Corde creditur ad justitiam: ore autem fit confessio ad salutem*. Quia enim stomachus nimis repletur purgatur ore, Prou. 12[:6]: *Os justorum liberabit eos*.